
AL 

CAMEREI DEPUTAŢILOR

Vă înaintăm, alăturat, raportul comun asupra proiectului de Lege pentru completarea art.11 din Ordonanţa de urgenţă a Guvernului nr.195/2005 privind protecţia mediului, trimis Comisiei pentru mediu şi echilibru ecologic şi Comisiei pentru administraţie publică şi amenajarea teritoriului pentru examinare pe fond, cu adresa nr.PL-x.224 din 3 mai 2016.
PREŞEDINTE,                                                         VICEPREŞEDINTE,
              Ion CUPĂ                                                                Ion CĂLIN

RAPORT  COMUN
asupra proiectului de Lege pentru completarea art.11 din Ordonanţa de urgenţă a Guvernului nr.195/2005 privind protecţia mediului
În conformitate cu prevederile art.95 din Regulamentul Camerei Deputaţilor, republicat, Comisia pentru mediu şi echilibru ecologic şi Comisia pentru administraţie publică şi amenajarea teritoriului au fost sesizate spre dezbatere în fond, în procedură obişnuită, cu proiectul de Lege pentru completarea art.11 din Ordonanţa de urgenţă a Guvernului nr.195/2005 privind protecţia mediului, trimis cu adresa nr.PL-x.224 din 3 mai 2016 şi înregistrat cu nr.4c-27/175/4 mai 2016, respectiv nr.4c-6/228/3 octombrie 2016.
Proiectul de lege are ca obiect de reglementare completarea art.11 din Ordonanţa de urgenţă a Guvernului nr.195/2005, intervenţia legislativă vizând reducerea perioadelor în care autorităţile competente emit avizele de mediu, rapoartele privind impactul asupra mediului, precum şi acordurile de mediu în cazul proiectelor finanţate din fonduri europene, pentru a grăbi procesul de absorbţie a fondurilor europene din sectorul agricol şi nu numai.

Senatul, în calitate de prima Cameră sesizată, a adoptat proiectul de Lege în şedinţa din data de 25 aprilie 2016.
La întocmirea prezentului raport comun, Comisiile au avut în vedere avizul favorabil al Consiliului Legislativ (nr.25/13.01.2016), avizul favorabil al Comisiei pentru agricultură, silvicultură, industrie alimentară şi servicii specifice (nr.4c-4/265/05.05.2016), avizul favorabil al Comisiei juridice, de disciplină şi imunităţi(nr.4c-11/639/10.05.2016), precum și punctele de vedere negative al Guvernului (nr.391/04.03.2016; nr.871/MRP/24.02.2017).
În conformitate cu prevederile art.61 şi art.63 din Regulamentul Camerei Deputaţilor, republicat, cu modificările si completările ulterioare, Comisiile au examinat proiectul de lege, sus menţionat, în şedinţe separate.
Comisia pentru administraţie publică şi amenajarea teritoriului a examinat proiectul de Lege în şedinţa din 07 martie 2017. La lucrările Comisiei au fost prezenţi 23 deputaţi, din totalul de 25 membri ai Comisiei.
Comisia pentru mediu şi echilibru ecologic a examinat proiectul de Lege în şedinţa din 19 septembrie 2017. Din numărul total de 17 membri ai Comisiei pentru mediu şi echilibru ecologic au participat la şedinţă  13 deputaţi.
La dezbaterea proiectului de Lege a participat în calitate de invitat, în conformitate cu prevederile art.55 din Regulamentul Camerei Deputaţilor, republicat, cu modificările și completările ulterioare,  domnul Rebedea Constantin, consilier în cadrul Ministerului Mediului.
În urma dezbaterilor şi a opiniilor exprimate membrii celor două Comisii au hotărât, cu majoritate de voturi, respingerea proiectului de Lege pentru completarea art.11 din Ordonanţa de urgenţă a Guvernului nr.195/2005 privind protecţia mediului, deoarece raportul privind impactul asupra mediului nu este un act care să fie emis de autoritatea de mediu ci este o documentaţie complexă care se depune de către titular în cadrul procedurii de emitere a acordului de mediu pentru proiectele care au un efect semnificativ asupra mediului. Acesta este realizat de către evaluatori de mediu înregistraţi. Totodată, elaborarea Raportului privind impactul asupra mediului (RIM) depinde de evaluatori şi nu intra în atribuţia autorităţii de mediu. în conformitate cu prevederile art.49 alin.(l) din Ordinul comun al ministrului mediului şi pădurilor, ministrului administraţiei şi internelor, ministrului agriculturii şi dezvoltării rurale şi al ministrului dezvoltării regionale şi turismului nr. 135/84/76/1284/2010 privind aprobarea Metodologiei de aplicare a evaluării impactului asupra mediului pentru proiecte publice şi private, în cazul în care, "titularul proiectului nu pune la dispoziţia autorităţii competente pentru protecţia mediului toate informaţiile necesare emiterii acordului de mediu în termen de maximum 2 ani de la data solicitării acestora, solicitarea se respinge".
Camera Deputaţilor este Camera Decizională potrivit prevederilor art.75 alineatele (1) şi (3) din Constituţia României, republicată şi ale art.92 din Regulamentul Camerei Deputaţilor, republicat, cu modificările si completările ulterioare.
În raport de obiectul şi conţinutul reglementării, proiectul de lege face parte din categoria legilor ordinare.
        PREŞEDINTE,                                                               VICEPREŞEDINTE,                   

          Ion CUPĂ                                                                        Ion CĂLIN                      

       SECRETAR,                                                                        SECRETAR,
    Petru FARAGO                                                                   Angelica FĂDOR
Consilier parlamentar, Andreea Negulescu                                                     Consilier parlamentar, Alina Tănase

